khistorydata/jeongjo-sjw-relations huggingface dataset:
정조 4년
東萊府使李文源疏曰。伏以臣姿性駑下。才識空疎。雖十室小邑。猶恐不堪。不圖聖明。不棄菅蒯之賤質。特畀鎖鑰之重任。辭陛之日。猥蒙召接。天語鄭重。夏初又以濟州漂民狀啓事。別諭繼下。奬臣以精詳。戒臣以怠忽。臣是何人。得此異渥於君父哉。莊誦九頓。感極而流涕矣。臣雖愚陋無用。區區犬馬之忱。不後於人。莅任五朔。圖報一念。夙宵兢惕。逐事究覈。最是民少軍多。疊役逃散之患。實爲臣府生民難保之大端。方此憂虞罔措之際。卽伏見左水使臣申應周。狀請設置城丁軍。至承依所請施行之批旨。臣於是。惕然驚歎繼之以渴悶也。夫水營。以邊門控禦之地。加設城丁。以固陰雨之備。甚長策也。然而國依於民。民安然後城可守。而此令一下。民情驚惑。皆欲離散。若不保朝夕。此誠臣府存亡之一大機會也。臣豈忍徒畏僭越之誅。不爲一陳利害乎。玆敢冒死論列。惟聖明留神察納焉。本州之界。濱海而處。東西不過三十里。南北不過八十里。名雖重府。實比小縣。如此蕞爾之中。水營本府及虞候六鎭堡。相望而列。故應役之稠疊。其勢固然。三分五裂。奔命於九衙門。噫。彼民役。已難支堪。而至於軍丁之不足。尤不成樣。元戶六千九百八十一戶。男丁一萬五千一百七十八口。而除老弱病廢四千七百六十八名。儒校出身軍功二千三百五十一名。則應役實丁。纔爲八千五十九名。而營府六鎭校吏。及各邑軍額。合爲一萬二千八十一名。故不足之丁。至於四千二十二名。是以。疊役之民。殆過三分之一。每値逃故査塡之時。水軍復充於陸軍。撥軍或兼於烽軍。兒弱增年充數。老病勒令從役。闔境嗷嗷。流亡相續。旣往勿論。今年纔半。逃亡者已至七十三名之多。通計一年。其數且將過百。今年如此。明年又如此。關防待變之地。有此渙散之形者。豈不懍然而寒心哉。爲今之計。不可不減除軍額。收拾民情。以爲衆心。成城鞏固邊圉之道。而不但不能減額。又從而加設水營城丁軍者。此所謂以薪救火也。聽聞所及。騷擾萬端。七面之民。黃童白叟。呼冤道路。泣訴官門曰。一身疊役之民。勢將不免三疊四疊之苦。吾屬其何以聊生乎。蓋此水營定制之論。以校卒五百餘名之子姪及自他官來接者。盡屬於城丁。使不得擧論於本府之役云。夫通同塡充之時。軍役之疊。已如所陳。今又失此五百餘名之子孫及或有新來者。皆不得着手。則顧其末梢之弊。將至於何境耶。且城丁之役。稍閑歇之故。凡謀避良役之徒。皆將自願投屬。然則彼城丁之設。必爲一邑之民免布之淵藪。而臣府良役。將見日減月縮。不出十年。竝與疊役者而逃散無餘矣。噫。天下之事。誠有可行而不可行者。可爲而不可爲者。今此城丁設置之說。遠外驟聞。孰不謂備邊之良策。而當初設立水營之時。古人必有參量民摠。揆度事情者。非智慮之不及。而未設此軍也。昔尹鐸爲保障之策於晉陽也。減其民戶。以今人觀之。誠若疎迂矣。凡欲爲保障者。宜若廣搜民丁。加設軍伍。而尹鐸之志。則全在於固結民心。可謂知本末之序。其終能保全邦家者。減戶之力也。古人設營立制之際。豈無此等經遠之長慮耶。方今民生之困悴耗散。倍甚於設營之初。而後人之創新加設。欲勝於古人之制。若使尹鐸而在者。豈不笑人乎。以有限之民丁。創無前之軍制。昇平世界。無中生事。臣恐民怨所歸。誰當任之耶。此尤臣所以徊徨太息。不能自已者也。臣府之於水營。勢如唇齒。互相維之。實爲水陸猗角之形。而所賴者民也。今此一民之身而營府。各相侵暴。不但東南民力。自此竭矣。而此豈營府和協。竝用長久之術乎。伏乞俯詢廟堂。揆量事宜。特寢成命。以爲安邊方紓民憂之道焉。臣因此事端。又陳櫓軍充定之失當焉。大抵櫓軍。自創設之初。各該營鎭。直爲隨闕代定。而不相干涉於本府者。豈有他哉。直以臣府。統機張梁山兩邑之兵。亦爲陸軍獨鎭之將。而脫有邊警。分軍割隊。各自主張。水陸兩營。聲勢相絶。則當此之時。雖有闕額。不暇責立於本府而然也。凡係水軍之政。當遵統營之制。而聞其櫓軍。亦不使地方官責立者。豈無古人之意見也。去年。因本道道臣之狀啓回下。以本邑防布軍。換定他邑所在櫓軍也。勿論某樣軍丁。必使地方官充定。故營鎭屬。自前兼帶之櫓役。皆欲圖免。防布之給代。依舊受食。自此臣府之疊役。轉益添加。其所以爲民變通者。適足爲如水益深之患。臣實痛之。臣愚以爲。束伍防軍牙兵標下。烽撥牧子等陸軍。宜乎自臣府充定。而水軍之凡屬營鎭者。使各其營鎭。依前擧行。自夫無事之時。檢其闕額而塡充之。繕其器械而操鍊之。俾無營府紛紜之弊。而以爲臨時團束之卒。則其便宜得失。果何如哉。櫓軍之外。射夫敎師砲手等名色。俱是水軍。而營鎭皆自擔當充定。則奚獨於櫓軍。而令地方官主管乎。臣旣待罪邊疆。不能措置長策。論其僨職。萬誅猶輕。今又目覩民情惶急之狀。而袖手傍觀。不思救拯之方。則是上以負聖明委毗之責。下以孤黎庶控訴之情。故敢此齋沐封章。且將戶口之數。軍額之摠。謹具別單。以便乙覽。伏乞聖慈。亟賜處分。以安方散之民心。俾得軍制之仍舊。更命有司。治臣猥越之罪。不勝幸甚。答曰。省疏具悉。疏辭。下廟堂稟處。
정조 4년
庚子八月初二日卯時。上御寶慶堂。軍士房承旨入侍時。右承旨朴祐源。假注書李敬行。記注官張顯慶。記事官李集斗。以次進伏訖。上曰。金文淳與李致中。不見間耶。祐源曰。然矣。上命書傳敎曰。違牌承旨許遞。前望單子入之。命退。諸臣以次退出。
정조 4년
庚子八月初二日辰時。上御寶慶堂。軍士房承旨入侍時。左承旨朴祐源。假注書李敬行。記注官張顯慶。記事官李集斗。以次進伏訖。上命書傳敎曰。禮房承旨。馳詣太學。今日夕食堂到記收來。又書傳敎曰。近日秋熱。無異盛夏。製儒之曝陽。實屬軫念。明日秋到記分製講。殿座處所。依昨年例擧行。又書傳敎曰。明日儒生。從集春門入場。試官隨駕入庭事。分付。又書傳敎曰。建陽門。今姑權閉。出宮門路。以仁化門爲之。命退。諸臣以次退出。
정조 4년
庚子八月初二日辰時。上御宣政殿。晝講入侍時。特進官鄭昌聖。知事徐有寧。參贊官趙時偉。侍讀官李鼎運。檢討官柳孟養。假注書李敬行。記注官張顯慶。記事官李集斗。宗臣安春君烿。武臣閔義爀。以次進伏訖。上命時偉。書咸鏡監司鄭昌順疏批。上讀前受音訖。鼎運進讀孟子。自梁惠王曰晉國天下莫强焉。止王請勿疑。上讀新受音訖。上命陳文義。鼎運曰。梁王。戰國之人。但聞利欲之言。未聞仁義道德之說。故但好鄒衍之徒富國强兵之術。終未覺孟子以道開導之意。可勝歎哉。人君好道。則不求富强而自然富强矣。制梃以撻秦楚之語。以時君觀之。未必不以爲迂。而以桀紂之賊仁賊義。湯武之應天順人言之。行王道之要。不在於國之富强。惟在於誠與不誠。伏願此等處。省察焉。孟養曰。上章以王道開導之。丁寧反覆。而惠王終不覺悟。故此章。更言仁者無敵。以開惠王之疑惑。而必欲至於行仁政。孟子之致君澤民之心。至矣盡矣。而時君終不能用其言。此戰國之所以民至於塗炭。而天下之不得平治也。伏願體念焉。上曰。經筵。亦陳文義。有寧曰。此章。專言仁政。而首章兼言仁義。此篇終始。不捨仁字。仁字何處不當。而仁爲萬善之長。以乾道言之。元卽仁也。行以仁政。則雖以秦楚之堅甲利兵。其如何哉。以此之仁。服彼之虐。如水之勝火矣。孟子開導眷眷之意。於此可見矣。上曰。特進官。亦陳文義。昌聖曰。人君濟時澤民之道。皆從仁字上出來。徒知富强之術。而不好仁政。則雖欲富强。何可得乎。故孟子。以施仁政爲第一義。若行仁政。則王道自不外是矣。上曰。參贊官。亦陳文義。時偉曰。儒臣詳備仰達。臣別無所陳者矣。上曰。孔子作春秋。以寓尊周之義。而孟子則專以王道說諸侯曰。地方百里而可以王。仁者無敵。蓋行王之道。不可止於一國而將及天下矣。若使齊梁之君。從孟子之言。能行王道。則以周之殘弱。必不保矣。其意。何如。鼎運曰。孔子之時。知尊周之爲義。故春秋一書。專以尊周爲本。而孟子之時。則不然。列國兵爭。不復知尊周。而生民之塗炭已極。當是時也。以周之衰微。無可爲矣。故以孟子行道濟時之意。不得已因其勢而利導之。以亞聖之姿。豈不知尊周之義。而勸行王道乎。上曰。孟子七篇。無尊周之言。其意何哉。鼎運曰。此必其時周室殘微。已無可爲。故未嘗言及於尊周。然而亦似可疑矣。上曰。桀紂之時。天命已去。人心已離。得罪於天。故湯武不得已伐之。而猶有慙德。亦有如夷齊之人。而孟子則欲行王道。周遊天下。以孔子所不爲之事。勸之於時君世主。反覆開說。是時周室雖微。猶異於赧王之時。而孟子之若是。豈孟子不如孔子而然乎。王霸之道。如冬裘夏葛。隨其寒熱。各適其時。而至於君臣大義。則古今無異。時則有變而天經地緯。則不可變矣。孟子之勸諸侯行王政。而不復知有周。豈不可疑乎。鼎運曰。是固可疑。然而孔孟所遇之時不同。而亦可見聖賢之分也。上曰。孔子專爲周室。孟子則專爲行王道。而眼無周室。至曰一怒而安天下之民。以諸侯而豈能安天下之民乎。又以勿毁明堂。湯放桀。武王伐紂等語。反覆開導。如使孔子。當其時。則王室雖微。列國雖盛。必不爲此矣。若行王道。則孟子將目覩周之亡乎。以大賢而亦可爲是乎。鼎運曰。其時七國爭雄。生民塗炭。不得不行王道以濟時。故每以行王道爲說。豈暇念及於周室之亡哉。上曰。孟子之時。去孔子不甚相遠。而孔子之時。人猶知尊周之爲義。以孟子之大賢。何其不思而至此哉。是可怪也。有寧曰。究其說而不可得矣。昌聖曰。王道出於仁政。若行王道。用王政。則是乃仁也。旣仁矣。則豈不知尊周之義。而必欲亡之哉。上曰。天命歸人心順。斯可爲之。而漢文帝。猶西向讓者三。東向讓者再。孟子之時。周室雖微。明堂則周之堂。百姓則周之人也。豈可勸諸侯行王事乎。孟子語品不好。以孔子當孟子之時。則何以爲之乎。有寧曰。聖賢之心。惟觀時之一字。而孔孟易地則皆然。聖賢之事。雖不敢妄論。然而大抵孟子之時。周室將亡。已至莫可爲之境。故勸齊梁以行王道。聖賢亦何心哉。只觀天命之改與未改耳。上曰。司馬溫公。斥孟子。豈以孟子爲不可乎。易地則皆然。其意。何如。鼎運曰。行王道之說。臣不敢妄論矣。上曰。孔子之時。周室衰微。而春秋猶書春王正月。而孟子則不然矣。鼎運曰。孟子之不如孔子。誠爲可疑。而臣曾無所見。不敢强其不知。仰達矣。上曰。聖賢之道。隨其人而言其事曰。好貨好色。與民同之。好貨而自能改一己之慾。以及於民。好色則推其極以至於無怨女無曠夫。是固因其勢而利導之。若好樂。則決非禮樂之樂。樂至於蕩。蕩至於淫。而曰今之樂。猶古之樂。因其所言而好其辭。以誘其衷。而無一言及周。孟子之意。必有所主。而今不見是可疑也。曰可使制梃以撻秦楚之兵。是時梁君之心。在於制秦楚之富强。豈不欲王天下乎。然而但知悅其言。而不能用其言。是知齊梁之君。實不知王天下之好矣。孟子留齊梁。必欲行王道而知其終不可行故去乎。鼎運曰。其時生靈塗炭。豈不欲平治乎。然而終不得行王道。則實天命也。上曰。毁明堂。則王道不可行乎。孟子一部。以萬取千千取百。不奪不厭。爲張本。而塞其利慾之源。發其仁義之本矣。今則曰往而征之。夫誰與王敵。此卽取千取萬之意也。王道則一循天理。無毫末査滓焉。有行王道而取千取萬者乎。時偉曰。專言義理。故有是言。豈欲取周乎。上曰。其言好矣。仁民愛物。則亦可以知尊周。以孟子之大賢。豈止於安民而已。亦當尊周矣。時偉曰。此章大體。時君都知富强。不知仁政。故言之。能行王道。則尊周之義。亦當在其中矣。上曰。絜矩之義。孔子則隨處曲當。而孟子則不然。此必聖賢之分也。孟子曰。有伊尹之志。則可無伊尹之志則不可。伊尹雖聖之任者。孔子則必不爲是言矣。若使齊梁之君。苟賢而孝推於忠。悌推於孝。推悌於長上。推孝於君。一節加一節。則未必不推及於周矣。有寧曰。設令齊梁之君能賢。但好富强之術。豈能知這箇義理乎。上曰。秦楚之兵甲。豈可以一梃而可撻者乎。必因其時勢而言矣。梃雖至輕。解其甲而撻之。則豈不快活哉。梁王必當樂聞。故孟子不得已。以是言開曉矣。昌聖曰。以此得民心之兵。攻彼失人心之國。何征而不服乎。其勢之必然。若以梃而撻之云矣。上曰。此則言外之意也。設有挾天子以伐諸侯者。則孟子何爲乎。鼎運曰。假而非眞。則孟子必不從之矣。上曰。若使齊梁之君。假仁借義而爲之。孟子亦爲之乎。昌聖曰。王道則天下自歸無一毫之私意。若其假僞。則豈云王道乎。孟子亦豈有可從之理乎。上曰。孝悌忠信。推治之道。莫出於大學一部。而三綱領。在止於至善。齊梁之君。不事天子而欲人事我可乎。絜矩之義。上下四方。均齊方正。無處不當。而皆當止於至善也。唐人詩曰。欲窮千里目。更上一層樓。已不行尊周之義而使人事己。豈絜矩之道乎。鼎運曰。孟子無一言尊周。終爲疑端矣。命退。諸臣以次退出。
정조 4년
庚子八月初二日酉時。上御寶慶堂。軍士房承旨入侍時。左承旨朴祐源。假注書李敬行。記注官張顯慶。記事官李集斗。以次進伏訖。上命書傳敎曰。捕廳在囚各人。德金外竝放送。勿出朝報上曰。儒生夕食堂到記。收來耶。祐源曰。姑未及收來矣。命退。諸臣以次退出。
정조 4년
行都承旨尹坊坐。左承旨李亨逵坐。右承旨朴祐源坐。左副承旨趙時偉坐。右副承旨南柱老坐直。同副承旨李亨元坐直。注書金載瓚仕一員未差。假注書李敬行仕直。事變假注書沈達漢仕。
정조 4년
朴祐源。以都摠府言啓曰。今日入直內三廳武兼禁軍及軍兵等。當爲中日習射。而親臨秋到記儒生殿講製述相値。不得爲之之意。敢啓。傳曰。知道。
정조 4년
傳于朴祐源曰。侍衛軍兵雨具。
정조 4년
傳于尹坊曰。右承旨許遞。前望單子入之。
정조 4년
承旨前望單子入之。李亨逵落點。
정조 4년
大司成前望單子入之。李敬養落點。
정조 4년
傳于尹坊曰。承旨房仍。左承旨爲禮房。
정조 4년
吏曹口傳政事。贊儀張濩。引儀洪昌源。相換事承傳。
정조 4년
傳于李亨元曰。明日晝講停。
정조 4년
以贊儀張濩拿處傳旨。傳于李亨元曰。分揀。
정조 4년
知義禁前望單子入之。鄭昌聖落點。
정조 4년
同義禁前望單子入之。李聖圭落點。
정조 4년
庚子八月初三日卯時。上詣春塘臺。秋到記儒生分製講入侍時。行都承旨尹坊。左承旨李亨逵。右承旨朴祐源。左副承旨趙時偉。右副承旨南柱老。同副承旨李亨元。記事官金載瓚。假注書李敬行。記注官張顯慶。記事官李集斗。考講官鄭弘淳黃景源徐有寧。參考官李崇祜宋鍈李時秀李鼎運。讀券官徐命善蔡濟恭鄭民始。對讀官徐有防沈念祖金宇鎭徐鼎修。以次序立訖。上具翼善冠袞龍袍。乘輿出仁化門。上曰。大司成。先入侍後謝恩。駕前下敎至永肅門。上曰。還宮前。守直此門。嚴禁雜人。御春塘臺。諸臣以次進伏訖。命善進曰。聖體。若何。上曰。一樣矣。上曰。大司成。率儒生入集春門。而禁挾冊療。飢資則入之也。上曰。儒生持雨具。以次入之事。分付。上曰。懸題板。以長板懸之。設布帳。亦退而設之。上曰。雨意如此。諸軍門油遮日。入以設之。使儒生。無至沾濕。上曰。儒生坐處。地多廣闊。勿爲聚坐於一處。分坐於各處事。分付。上謂時偉曰。儒生。食堂外有幾人耶。時偉曰。食堂外無之矣。上曰。都數爲幾許耶。時偉曰。三百十九人也。命讀儒生入門數。爲三百十三人也。上曰。儒生多矣。命善曰。然矣。上曰。書題紙多入。命濟恭民始。書策題。王若曰。國家興替。係言路之開閉。言路之於國家。顧不重歟。有虞氏之察邇。復達四聰。夏禹氏之拜昌。更聽五音。以舜禹生知之姿。而汲汲於言路之開者何歟。路循遒人之鐸。朝建進善之旌。明王開言路之政。若是之勤何歟。旅賁規于輿。褻御箴于寢。商賈議於市。庶人謗於塗。古昔言路。若是之廣歟。或有乞於養老。或有詢於採蕘。言路之廣矣。而猶且有乞有詢者何歟。諤諤而昌。默默而亡。其昌其亡。專由於言路之開閉歟。詩贊不諫亦入。書稱不命其承。聖如文王。賢如高宗。則固不待於言路之有無歟。齊威王設三賞而諛佞用。晉文公懸兩賞而霸謀進。言路之闢不闢。不係於賞之多少歟。或置函而來諫。或設匭而受書。開言路則同。而治亂之迥然不同。何歟。秦始置大夫官。漢初秩八百石。秦漢以前。任言路之責者誰歟。天子有七人。諸侯有五臣。中丞察百僚。侍御察六品。言路之增損廣狹。亦在於國之大小位之尊卑歟。充耳如瑱。或譏犀象之盡用。苦口利病。或比扁鵲之良方。一譏一比之間。亦有反隅於言路者歟。出旗鼓北征之師老臣陳塞路之戒。荷裘冕東朝之問。賢相進開路之請。兩人所以惓惓於開塞之際者。可得聞歟。榮班聯錦。諫紙賜藤。知出開納之寵。補闕連車。拾遺平斗。亦爲廣布之端歟。比干之近焉而見剖心之慘。魏徵之親焉而致踣碑之怒。陽城之緩焉而遭遷官之貶。言路之難。果不止於三難歟。或閉於開城門之日。或廣於置鼓院之時。閉之者誰歟。廣之者亦誰歟。近者獻其明。遠者通厥聰。內而知己政。外而見民情。人君之於言路。果有遠近內外之可言歟。從繩則正。生奸於偏。無蔽曰明。拒諫爲昏。人君之於言路。亦有偏正昏明之可言歟。或指驄馬而避。或稱鷂鷹而憚。若是者勁直風稜。固皆合於登是路歟。或受噤烏之譏。或畏仗馬之斥。若是者喑啞情態。能無愧於壞是路歟。或冠以豸。或衣以繡。或列三緊官。或許三獨坐。言路之淸貴。於斯爲盛。而或效轅駒。或如木偶。或承一二臣風旨。或無三十年獻替。言路之殽雜。若是甚何歟。大抵國之有言路。猶人之有血脈。通則安。不通則危。闢而廓蕩。則如九衢之坦。閉而茅塞。則如百折之難。善之好而千里來告。言之杜而一世冥埴。存亡隆替。較若黑白。古之明王。知其然也。大開不諱之門。高揭納約之牖。示我周行。必求諸道。爭臣拂士。遵是路而彈冠。良箴讜論。由是路而補袞。上下俱榮。民庶永賴。言路之於國家。果何如也。猗歟我朝。最重言路。遴選剛方之士。尊寵臺閣之上。勉以勤政。許以風聞。旣又董勵薦紳。各陳執藝之義。旁求草野。必採獻芹之忱。致諫之道非一。而進善之岐有萬。叫閽則有賞。含口則有譴。重門洞開。公車山積。百千事爲。莫不從言路上做去。夫何挽近以來。此路漸窄。喑啞成俗。沈默爲能。滔滔三緘。寂寂一鳴。雖以予御極後事言之。責己之敎。求助之綸。凡幾遭矣。骪骳之論。時或應文。骨鯁之言。未嘗入耳。大而寡躬之失。小而官師之規。視若弁髦。擔却笆籬。眷彼言路。鞠爲茂草。始也如矢之直。今焉如鉤之曲。興惟及此。寧不寒心。苟究厥由。莫非予如流之誠。不足以動臣僚。轉圜之量。不足以聳觀瞻。言未有康色之受。度未有舍己之從。反躬自省。何暇尤人。而亦安得不介介於今日任言路之責者乎。何以則野無嘉言之伏。朝有敢言之風。直聲日聞。良規日進。使言議一路。豁然貫通。遂躋於熙皞治平之域歟。子大夫。平日必有慨於言路之杜塞者。當此可言之會。其各悉著于篇。命懸題。上曰。收券。限人定。可也。命入書傳考講。上曰。標信宣傳官。守靑陽門事。分付。上曰。王大妃殿進御粟米飮。今姑停止。加味生脈散。日再煎入。出榻敎上曰。有實病禁府堂上許遞。前望單子入之。出榻敎上曰。雨勢如此難。於此處終日考講。科次將於宣政殿爲之。留試所承旨收券以來。考講試官。率儒生待令于進善門外。上率侍衛還次。御宣政殿。命科次入侍。諸臣進伏。命考講。祐源曰。今日殿座時。摠府侍衛。不可不備。而副摠管金相玉。方以入直。屢度催促。終不入參。雖未知實病之如何。而事之駭然。莫此爲甚。推考警責。何如。上曰。依爲之。出擧條上曰。贊儀張濩拿處。引儀中相換。出榻敎上曰。藥房提調入侍。出榻敎講生李升濟。誤讀講章。上命再讀。升濟又誤讀。上曰。此儒生不曾讀書而入來。停擧。可也。考講畢後。上曰。今番無純通。六通一略之人。更爲比較詩傳。可也。金重瑞金珍恪康就問金弼龍李益烈南宮曄比較。金珍恪純通。上下詢珍恪曰。爾在何處耶。珍恪曰。臣居在平壤也。上曰。其狀好而講亦鍊熟矣。弘淳曰。講經冊子。每於大文。書其次第。所以便考閱。而今者諸冊籤紙。間多殘缺磨刓。諺解則全無所書次第。甚至於冊面。或不書編名。莫重考講。不免有苟艱之患。最是諺解句讀板本。或有誤印而不爲校正者。書籍之若是疎漏。所關非細。其在懲前勵後之道。不可置而不論。當該校書館官員。拿問嚴處。何如。上曰。依爲之。提調推考。可也。出擧條上命退。諸臣承命退出。上御寶慶堂。命科次入侍。諸臣進伏。上曰。持試券以入。仍命讀券。上曰。儒生今日雨中。能作能書。人才可謂難矣。命善曰。然矣。上曰。收券爲幾許張耶。時偉曰。呈券爲一百五十張。其餘則拖白矣。讀券四十張後。宇鎭曰。夜已深矣。今夜必爲出榜。則將至曉頭。似不得詳審。竊恐聖體有損。姑爲撤考。以待明朝。似好矣。上曰。卿等之意。何如。命善曰。對讀官之言。是矣。命退。諸臣承命退出。翌日卯時。上御宣政殿。命科次入侍。諸臣進伏。命讀試券。上曰。軍士房承旨入侍。出榻敎祐源進伏。上曰。以此標信。建陽門開門。都監堂上出去後。使之復閉也。命祐源先退。上曰。禮房承旨入侍。出榻敎亨逵進伏。命書傳敎曰。秋到記殿講居首幼學金珍恪。製述居首進士李秉喆。竝直赴殿試。講之次幼學南宮曄。製述之次生員金奎采。竝直赴會試。其餘講通幼學金重瑞康就問金弼龍李益烈文致昇李宗洛。講略幼學李宗濂安宅心。講粗幼學李大初朴思儉許彙。製述次上進士李太源。生員李鼎基。考例捧傳旨施賞。命退。諸臣以次退出。
정조 4년
行都承旨尹坊坐。左承旨李亨逵坐。右承旨徐有防坐直。左副承旨朴祐源坐。右副承旨南柱老坐。同副承旨李亨元坐直。注書金載瓚仕一員未差。假注書李敬行仕直。事變假注書沈達漢仕。
정조 4년
藥房都提調臣鄭弘淳。提調臣金華鎭。副提調臣尹坊啓曰。伏未審夜間。聖體。若何。王大妃殿症候。益有差勝之節乎。今日臣等率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。待後日次入侍。宜矣。
정조 4년
傳于李亨逵曰。科次入侍。
정조 4년
尹坊啓曰。假注書李敬行。身病猝重。勢難察任。今姑改差。何如。傳曰。允。
정조 4년
李敬行改差代。以李魯春爲假注書。
정조 4년
李魯春有頉代。以徐美修爲假注書。
정조 4년
以臺諫有闕政事取稟。傳于李亨逵曰。當日爲之。
정조 4년
李亨逵啓曰。卽者吏曹假郞廳來言。今日爲政事命下。而判書李福源。參判徐浩修。俱以病不來。參議鄭志儉未肅拜。不得開政云。特敎申飭之下。不卽擧行。事甚未安。判書參判參議。竝卽牌招開政。何如。傳曰。允。飭敎丁寧。又非難强之事。則何爲而請牌乎。當該承旨推考。牌去來申飭。斯速開政。
정조 4년
李亨元。以吏批言啓曰。惠陵參奉李良會呈狀內。身病甚重。勢難察任云。依例改差。何如。傳曰。允。
정조 4년
又以吏批言啓曰。新除授全羅道都事全佐天呈狀內。矣身母年今七十三歲。素患痰癖之症。近又添劇。轉側須人云。親病旣如是危重。則萬無離捨遠赴之路。依例改差。何如。傳曰。允。
정조 4년
又以吏批言啓曰。新除授敦寧府參奉金斗默。除拜後。過限未肅拜。童蒙敎官尹勉東。除拜後。過限未出仕。竝依例改差。何如。傳曰。允。
정조 4년
有政。吏批。判書李福源。參判徐浩修。參議鄭志儉進。同副承旨李亨元進。吏批啓曰。臺諫及玉堂闕員。今當差出。而擬望之人乏少。承旨外任。竝擬。何如。傳曰。允。以趙時偉爲大司諫。李身晦爲司諫。宋樂爲獻納。愼認明李義存爲正言。朴天行爲持平。李兢淵爲修撰。沈豊之爲禮曹參議。趙象存爲敦寧參奉。李世鐸爲童蒙敎官。洪徽河爲惠陵參奉。兵批。判書李衍祥病。參判李聖圭病。參議徐有防入直進。參知沈念祖病。同副承旨李亨元進。以洪龍鎭爲護軍。李命植李鎭恒李萬育沈有鎭鄭趾煥金夏材柳協基爲副司直。
정조 4년
傳于李亨元曰。承旨前望單子入之。
정조 4년
傳于李亨元曰。承旨房仍。右承旨爲禮房。
정조 4년
李亨元啓曰。明日景慕宮秋享大祭。禮房承旨。當爲齋宿。新除授右承旨徐有防。卽爲牌招齋宿。何如。傳曰。允。
정조 4년
傳于李亨元曰。坐直承旨入侍。
정조 4년
李亨元啓曰。明日次對。兩司當爲進參。除在外外未肅拜呈告人員。竝待開門牌招。何如。傳曰。允。
정조 4년
傳于李亨逵曰。入侍承旨。雖或生疎。判付公事。不爲照檢。左承旨推考。更爲修整以入。
정조 4년
李亨元。以吏曹言啓曰。今此孝徽宮秋享祭終獻官。以前承旨申大升李致中。實預差啓下。而時無職名。令該曹。口傳付軍職。何如。傳曰。允。
정조 4년
兵曹口傳政事。以申大升李致中。爲副司直。
정조 4년
李亨元。以時敏堂重建都監言啓曰。行閣定礎吉日。令日官推擇。則今月初六日卯時爲吉云。以此日時擧行之意。敢啓。傳曰。知道。
정조 4년
大司憲李𡊠疏曰。伏以臣本無似。猥叨見職。亦已屢矣。而未嘗出一言論一事。以效一日之責。居常悚恧。如負大何。向以姜忱疏事。憂憤所激。有所論列。而伊時兩司。一日迭箚。致勤問備。其後諫長。仍此違召。至蒙例勘。臣則引避多日。尙靳體諒之恩。所引之義。固無異同。而一遞一否。誠甚班駁。臣雖欲仍因蹲據。其勢末由。伏乞聖慈。亟遞臣職。以安私分焉。臣於乞免之章。不宜贅及他說。而顧今亂逆橫肆。主勢孤危。臣安敢諉以情勢。終自泯默而已哉。臣竊嘗觀春秋一書。究其義理之大頭腦。則不過曰明君臣之倫。正亂逆之罪而已。此義或斁。此理或晦。人不爲人。國不爲國。是以苟有亂臣賊子罪在罔赦者。誅之不可不急。討之不可不嚴。此固天理人彝之所同然而不可廢者也。嗚呼。亂逆何代無之。而豈有如鄭妻龜柱之窮凶極惡者哉。五載合辭。一例靳允。巨魁元惡。尙今容息。神人之憤。當如何哉。伏願殿下。廓揮乾斷。亟行天討。其他合辭中諸賊。一竝允兪。使國勢奠安。王法快伸焉。臣於近日事。尤有所腐心痛骨。疾聲請討者。噫嘻。人臣負犯。有如洪國榮。而猶使假息於覆載之間。古今天下。寧有是哉。蓋其千罪萬惡。不可殫擧。而莾操之凶。懿溫之惡。俱萃一身。若其陰蓄無君之心。力沮廣嗣之計。則此終古權凶之所未有也。凡人臣之愛其君而頌禱者。孰有大於螽斯麟趾之慶。而顧今國家大事。專在於廣儲嗣之道。擧國臣民之所以日夜顒祝者也。彼國榮。地處。何如。眷遇。何如。其所以爲宗社大計者。固當百倍於人。而乃反潛懷不逞之心。敢售沮遏之謀。究厥心腸。將欲何爲。此不但殿下之罪人。卽宗社之罪人也。安有罪關宗社。而一向容貸者乎。況今國人齊憤。大論已發。而聖心過於寬容。處分止於還歸。渠若有一分嚴畏之心。固當縮伏俟勘之不暇。而乃敢出沒畿峽之間。顯有觀望之意。威勢之所積而尙多密地之交通。蹤跡之詭祕而暗伺朝廷之動靜。訛言煽動。衆情疑惑。千奇百怪。便同伏莾。窮寇困獸。何慮之不出。而何變之不圖耶。歲月稍久。人心漸弛。恬憘玩愒。只傳故紙。而有若緩緩於沐浴之請。不能汲汲於春秋之義。此臣所以尋常憂憤。繞壁浩歎者也。今若一味寬暇。任其行止。殊不思涓涓不遏。終至於滔天。炎炎不息。必底於燎原。寧不懍然而寒心也哉。惟聖明。翻然改圖。赫然置法。以解國人之惑。以杜亂逆之本焉。今此洪樂彬酌處之命。雖出於寬大之盛意。而其失刑則大矣。噫。彼樂彬。本以市井之心。亦有駔儈之習。家庭行事。已極變怪。而至於怙賣乃侄之勢。傍開貨賂之門。醜謗狼藉。人皆唾鄙。而及叨雄藩。恣意榷利。倉錢之擅用。罰鍰之濫徵。還穀之違法。無非貪虐不法。盡是奸贓。而至若刑具新制。實出於我聖上欽恤之德意。而渠乃肆意改造。不念仁政之代布。只欲虐威之先立。其心所在。尤極叵測。又其貢蔘一款。關係至重。擅自幻弄。證案昭然。而乃敢專事推委。抵賴不服。終未究竟。有損獄體。臣謂亟寢酌處之命。仍令王府。嚴刑取服。以施當律。斷不可已也。臣無任屛營祈懇之至。答曰。省疏具悉。首件事理合留意。而末端事。罪合一律。律無相當故也。卿其勿辭行公。
정조 4년
掌令朴宗彦啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍。金重得等。敢以罔測之說。做作眞諺之書。暗投宮禁之中。欲售危逼之計。究其所爲萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。錫達。以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王之朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。夬正王法。有臣宗甲義駿和應聖中叵測之說。推詡薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中。豈可異同。疑亂大義欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日。記旣播之後。如此負犯之至重者。不可一刻容貸。而削板放逐之律。不足以懲其罪犯。請削板罪人有臣宗甲義駿。竝令王府。設鞫嚴問。依律處斷。罪人趙濟泰李潤成。俱以逆禶之切姻。凶謀逆節。萬無不知之理。而濟泰。則初不刑訊。徑先白放。潤成則。未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府。設鞫得情。夬正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀至以能猾爲敎。則捨命樂禍之凶。已著於當日。而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。後樂。旣以後翼爲弟。且以量𨩌爲黨。則凶謀逆節。必無不知之理。而親問之下。游辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢而有所容貸。請濟州牧定配罪人後樂。亟令王府。更加嚴鞫。期於得情。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德曠蕩之典。而效忠則自是凶孽。旣多負犯。又以逆宦切族。及其鞫問之際。端緖未究亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來。陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。噫嘻。李普行之罪。可勝誅哉。賦性妖邪。行已暗愎。脅肩諂笑。情態難掩。左右閃忽。伎倆漸巧。特一天生宵小之類耳。口蜜腹劍。林甫之後身。狐媚狼顧。京惇之餘套。以渠處地爲人。幸際承乏。兜攬至此。則不思知分報效之心。敢生眩惑跳踉之計。其貽害世道。將不知於何境。有識之憂歎。固已久矣。雖以今番事觀之。亦出於計較利害之心。外托懲討之義。內售嘗試之計。是可忍也。孰不可忍也。此於渠。猶屬細故。至於明義一部。是何等大義理。而渠之所論本事之外。乃敢攙及於有樹立之大臣。必欲漫漶義理。欺謾君父。包藏禍心。煽動一世。若此不已。則倫綱將至墜地。凶孽亦必生心。噫。彼普行。抑獨何意。循私負國。一至此哉。其心所在。有不可測。而此又渠卽一斷案。何幸聖明。俯燭其情狀。處分明快。滿庭臣僚。孰不欽仰。而若論其負犯。不可不一問。快正其罪。請楸子島安置人李普行。亟令王府。拿鞫嚴問。答曰。不允。第六件七件事。亟停勿煩。
정조 4년
庚子八月初四日辰時。上御寶慶堂。軍士房承旨入侍時。右承旨朴祐源。假注書李敬行。記注官張顯慶。記事官李集斗。以次進伏訖。上曰。都承旨欲遞乎。祐源曰。然矣。上曰。注書出去。政官入來與否知入。賤臣敬行。承命趨出。回奏曰。政官不爲入來云矣。上曰。更加催促。賤臣敬行。承命催促。命退。諸臣以次退出。
정조 4년
庚子八月初四日酉時。上御寶慶堂。坐直承旨入侍時。同副承旨李亨元。假注書李敬行。記注官張顯慶。記事官李集斗。以次進伏訖。上命讀義禁府啓本。上曰。政事爲之乎。亨元曰。連爲催促。而政官尙不入來矣。命書傳敎曰。旣已行公之後。近來政坐。輒皆不參。非懸病則必違牌。寧有如許事體。病在可强不可强之間。尙可强之。況聞向日赴政時。些無苟艱之事云。然則尤安用乃爾。方有政命矣。吏曹長官。不得懸病之意。自政院各別。申飭。上曰。玉堂上下番入侍事。兼史出去。分付。金宇鎭徐鼎修進伏。上曰。落榜試軸。注書持入。賤臣敬行。承命持入。命宇鎭鼎修坼封。讀奏姓名。命亨元書。大司憲李𡊠疏批。讀判付公事。命退。諸臣以次退出。
정조 4년
庚子八月初四日三更一點。上御寶慶堂。坐直承旨入侍時。右承旨徐有防。假注書李敬行。記注官張顯慶。記事官李集斗。以次進伏訖。上曰。景慕宮秋享大祭代押乎。有防曰。然矣。上曰。不得親祭。不勝愴慕。明日當傳香展拜矣。命退。諸臣以次退出。
정조 4년
行都承旨蔡弘履坐。左承旨李亨逵坐。右承旨徐有防坐。左副承旨朴祐源坐直。右副承旨南柱老坐。同副承旨李亨元坐直。注書金載瓚仕一員未差。假注書徐美修仕直。事變假注書沈達漢仕。
정조 4년
景慕宮展拜罷後。政院玉堂藥房口傳問安。答曰。知道。
정조 4년
傳于李亨逵曰。禮房承旨。持祭報府入侍。
정조 4년
李亨逵啓曰。今日展拜時。承旨不可不備員。而行都承旨尹坊。掃墳受由。纔已下直出去。合有變通之道。何以爲之。敢稟。傳曰。許遞。前望單子入之。
정조 4년
又啓曰。今日展拜。承旨不可不備員。而右副承旨南柱老。以式暇不爲仕進。卽爲牌招。何如。傳曰。允。
정조 4년
李亨逵啓曰。今日展拜時。承旨不可不備員。新除授行都承旨蔡弘履。所當牌招。而拘於廳規。不得請牌。何以爲之。敢稟。傳曰。牌招。
정조 4년
傳于朴祐源曰。大臣備局堂上引見。
정조 4년
以大司諫趙時偉。持平林道浩。牌不進罷職傳旨。傳于朴祐源曰。只推。
정조 4년
朴祐源啓曰。禁衛營將官來言。今日本營軍兵。日次私習云矣。敢啓。傳曰。知道。
정조 4년
傳于李亨元曰。坐直承旨。與入格儒生入侍。
정조 4년
以咸鏡監司李命植狀啓。今七月令薦新生鰱魚。節序差早。限內不得封進。惶恐待罪事。傳于李亨元曰。勿待罪事。回諭。
정조 4년
南柱老。以義禁府言啓曰。保放罪人李元碩白萬興等。還囚之意。敢啓。傳曰。知道。
정조 4년
又以左右捕盜廳言啓曰。依下敎。罪人奴德金。移送秋曹之意。敢啓。傳曰。知道。
정조 4년
朴祐源。以御營廳言啓曰。今八月初五日。景慕宮展拜時。依兵曹節目。集春營入直軍二十名。領軍把摠李鎭邦。哨官吳道炡率領。月覲門左邊設布帳外排立。東營入直軍三十名。把摠姜柱箕。哨官朴再弘率領。宮大門外把守。而竝待標信出用。解嚴後還入直間。集春營哨官吳載恒。東營哨官李希顔。代直之意。敢啓。傳曰。知道。
정조 4년
庚子八月初五日卯時。上御寶慶堂。禮房承旨入侍時。右承旨徐有防。假注書徐美修。記注官張顯慶。記事官李集斗。以次進伏訖。上命讀景慕宮秋享祭報府。有防讀奏至半。上曰。今此報府。誰所塡差。知入。賤臣承命出。還入奏以堂上祭官。則參判塡差。堂下祭官亦以無銓郞之故。亞銓竝爲塡差云矣。上命書傳敎曰。觀此報府。景慕宮秋享時。齋官塡差。多不成樣。反不若山壇廟墓事體。此宮祭享若念如不祭之意。豈有是也。當該堂上。從重推考。更令塡差。又命書傳敎曰。伸誠寓慕之道。惟是享祀一事。豈欲替行。而適因事故。春夏大享。旣未躬行於太廟。故今番景慕宮秋享。有攝儀之命者。蓋出於不得已也。然予如不祭之嘆。豈容但已。門路旣甚便近。儀衛亦不備列。未後省牲時。當從月覲門躬行。仍爲省器。過肄儀後還內。該房以此知悉。又命書傳敎曰。纔經展拜。儀衛之節。亦不可不省。侍衛本以入直擧行。而如內吹鼓吹之類。係是番外。且當齋日。勿爲待令。有防曰。今此報府之苟艱。似緣時任玉堂之乏少。而聖敎如此。則大祝執禮。雖入直玉堂。使之塡差乎。上曰。好矣。仍命退。承史以次退出。
정조 4년
庚子八月初五日辰時。上御宣政殿。大臣備局堂上引見入侍時。領議政金尙喆。左議政徐命善。右議政李徽之。兵曹判書李衍祥。禮曹判書徐有慶。刑曹判書李性源。行副司直李柱國徐有寧。掌令朴宗彦。校理金宇鎭。左副承旨朴祐源。假注書徐美修。事變假注書沈達漢。記注官張顯慶。記事官李集斗。以次進伏訖。尙喆進前曰。日間聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一樣矣。尙喆曰。俄伏見傳敎下者。固仰聖孝之無窮。而顧今晩炎猶劇。此時勞動。不任臣等區區之慮矣。上曰。何憚勞攘而亦不過暫時來往矣。尙喆曰。黃海兵使趙圭鎭。傳敎關節。該委折。令備局。査問以聞事。命下矣。卽見黃海監司趙尙鎭査啓。則以爲取見兵營前後謄錄。則凡擧行形止。啓聞時。雖有啓下關節該之例。傳敎辭意。則元無節該掇取之規。而錯認前例。莫重傳敎。敢自節該掇取。誠極駭然。兵使趙圭鎭罪狀。令廟堂稟處爲請矣。傳敎事體。何等至重。而錯引謬例。至有刪節之擧。事未前有。誠極駭然。黃海兵使趙圭鎭。罷職。何如。上曰。依爲之。出擧條上又曰。今年此閫之三次遞易。誠可悶矣。而又此請罷。何以則好耶。命善曰。聖敎誠然。而此則大關體例亦有所不暇恤者矣。上曰。此人通擬摠管乎。命善曰。然矣。其人器踐歷。實合收用矣。尙喆曰。東萊府使李文源上疏批旨。有令廟堂稟處之命。而卽見疏本。則以爲左水使申應周狀請。設置城丁軍。而管本府六鎭校吏及各色軍額不足。至於四千二十二名。疊役之民。殆過三分一。故逃亡者通計一年。且將過百。關防待變之地。有此渙散之形。豈不寒心。而又從以加設城丁。騷擾萬端。七面之民。呼冤道路。蓋此水營定制。校卒五百餘名之子姪及他官來接營底者。不得擧論於本府之役。且城丁之役。稍閑歇。謀避良役者。自願投屬。必爲邑民免布之淵藪。特寢成命事。令廟堂稟處爲請。去年因道臣之狀啓。以本邑防布軍。換定他邑。所在櫓軍。勿論某樣軍丁。必使地方官充定。故營鎭屬兼帶之櫓役。皆欲圖免防布之給代。依舊受食。自此本府之疊役轉加。陸軍則自本營充定。而水軍之凡屬營鎭者。使各其營鎭。依前擧行爲辭矣。當初帥臣狀啓中。以爲本營額內待變軍官及射夫等五名色。其數爲五百餘名。以此屬。作爲城丁軍事爲請而此非新募。旣是本營額內所屬。則似無營府相妨之弊。而不害爲邊門有用之兵額。故依所請覆奏許施。而如或額外召聚。作一邊民避役之淵藪。則恐有生弊之慮。以此措辭。嚴飭於帥臣。而帥臣以額內五百爲定數。成出節目。今方報本司矣。此際邊臣疏論。旣如是懇款。若以此果爲邊民騷擾之端。則殊非當初變通之本意。第以帥臣所請而許施。又以邊臣所論而還寢。則朝家處分。恐不免顚倒。其間事情。亦不可不因此採取。令道臣爛熳消詳。論理狀聞。後更爲稟處。恐似得宜矣。上曰。依爲之。尙喆曰。至於能櫓軍充定事。初以御史別單。又因道臣査啓。其時廟堂。旣已覆奏變通。今不可以邊臣所請之如此。續續變改。此則置之。何如。上曰。依爲之。出擧條尙喆曰。向來失火之變。不無將來之憂。而捕廳罪人德金者。臣未知何以處之則爲好矣。上命柱國進前曰。今日次對之命。槪欲決此事耳。今則雖至收殺。而其不謹典守之罪。亦難免矣。移送秋曹。使之照律。刑曹保放罪人。還爲捉囚。而弓房所屬。放送。可也。性源曰。保放者兩人矣。上曰。竝爲還囚。而捕廳則明日開坐。可也。上曰。今日登對備堂。其數太少矣。無還差者乎。尙喆命善曰。今則別無之矣。上曰。頃日還差者誰某。命善曰。金魯鎭徐浩修。而領相擧浩修。臣則擧魯鎭。此亦事涉如何矣。上曰。又有誰也。命善曰。金華鎭李𡊠而已矣。衍祥曰。二軍色一年布木事。有仰稟者矣。上曰。後日次對。更稟。可也。有慶曰。仁明園各項炭木及定給軍丁事。有可區處仰稟者矣。上曰。此亦後日次對更稟。而依京廟例爲之。則似好矣。上曰。昨日直赴者。果稱實才乎。尙喆命善曰。皆云實才。而未知誰某矣。上曰。第是誰氏從行云耶。命善曰。似聞故亞尹李繼昌之姪。而武弁晦昌之子云矣。上曰。御將似詳知矣。晦昌。歷職幾許。柱國曰。曾經守令及營將矣。徽之曰。如許風雨之場。百五十張呈券。可見人才之於斯盛矣。上曰。見科作乎。尙喆等曰。未也。上曰。今番策題。果如何。尙喆曰。略聞傳誦。而亦未及見之矣。上曰。入侍玉堂。旣經對讀。御題及試券。出去持來。可也。上曰。臺臣無可言乎。宗彦進前曰。今以齋日之故。不得傳啓矣。上曰。然乎。就坐。可也。尙喆曰。雖以御題推之。方以開言路爲務。而臺閣之臣。或多失措。爲朝廷甚悶然矣。上曰。徐弘輔。是禮判之子乎。有慶曰。然矣。上曰。昨呈於十地。而亦能善作。可謂難矣。命善曰。外論。亦以非久登第詡之矣。宇鎭還入。上曰。大臣進前同看。好矣。宇鎭讀御題强半。上命祐源曰。數處誤書者。釐正於御題。可也。讀訖。尙喆等齊聲曰。儘好儘好矣。尙喆又曰。唐之太宗。雖云中主。亦不害爲英傑之主。而殿下之當今日計其年數。則正當唐宗貞觀之際矣。今此開言路三字。允合爲治之要。而儘爲今日之急務。繼自今益加聖念。是臣區區之望也。又命讀試券。宇鎭讀畢。上曰。更觀之。果善作矣。尙喆等曰。誠實才矣。上曰。壯元使之入侍。達漢出往傳命。又命讀之次試券畢。上曰。與魁作。何如。尙喆等曰。大不及矣。上曰。卿等先退。大臣諸備堂竝退出。上命祐源曰。侍衛則永肅門待令。景慕宮都提調。使之先詣。炎天步隨。恐妨老境筋力故耳。承史以次退出。
정조 4년
庚子八月初五日午時。上御暎花堂。禮房承旨入侍時。右承旨徐有防。記事官金載瓚。記注官張顯慶。記事官李集斗。以次進伏訖。上命讀景慕宮祭報府。有防讀奏訖。命退。承史以次出。
정조 4년
庚子八月初五日未時。上詣景慕宮。擧動入侍時。行都承旨蔡弘履。左承旨李亨逵。右承旨徐有防。左副承旨朴祐源。右副承旨南柱老。同副承旨李亨元。記事官金載瓚。假注書徐美修。記注官張顯慶。記事官李集斗。以次陪從。上具翼善冠袞龍袍。乘輿出宜春門。由月覲門。詣宮門入齋殿。仍詣版位上。行展拜禮。上北向立。左通禮崔夢喦。跪啓請鞠躬再拜。興平身。上鞠躬再拜。興平身訖。陞詣廟內。奉審後還入齋殿。改具遠游冠絳紗袍。詣祭器所省器。仍詣省牲所。立版位。上南向省牲訖。還入齋殿。改具翼善冠袞龍袍。親行肄儀禮畢。還入齋殿。乘輿出宮門時。上曰。都提調仍爲落後。賤臣承命出傳。上還御暎花堂。命有防入侍。上曰。藥房提調入侍。出榻敎諸臣自外退出。
정조 4년
庚子八月初五日申時。上御暎花堂。藥房提調入侍。藥房提調金華鎭。右承旨徐有防。記事官金載瓚。記注官張顯慶。記事官李集斗。以次進伏訖。上曰。王大妃殿進御加味生脈散。自今日。一貼煎入。出榻敎命退。承史以次退。
정조 4년
庚子八月初五日初更。上御宣政殿。入格儒生入侍時。同副承旨李亨元。假注書徐美修。記注官張顯慶。記事官李集斗。入格儒生李秉喆。以次進伏訖。上曰。左副承旨。使之入侍。賤臣承命出偕入。祐源進伏。上命誦試券。秉喆誦數行頗艱。上命持入御題及試券。賤臣承命出持入。秉喆。次第讀奏訖。上曰。善讀矣。大抵實才。而又能早呈矣。筆亦汝手乎。秉喆曰。臣本筆拙而適有一親知先出者。果爲倩手矣。上曰。其言質直矣。下番及同副。於閤門。進退墨戲。可也。亨元集斗秉喆。承命先退。又命賤臣出看。祐源顯慶。繼退。
정조 4년
行都承旨蔡弘履坐。左承旨李亨逵坐。右承旨徐有防坐直。左副承旨朴祐源坐。右副承旨南柱老坐直。同副承旨李亨元坐。注書金載瓚仕一員未差。假注書徐美修仕直。事變假注書沈達漢仕。
정조 4년
南柱老啓曰。合辭方張之時。諫院無詣臺之員。事甚未安。除在外外未肅拜人員。卽爲牌招。何如。傳曰。允。
정조 4년
傳于李亨元曰。禮房承旨入侍。
정조 4년
又啓曰。守禦使金鍾秀。以其親病。陳疏受由。今方下鄕矣。所佩密符。來請還納。何以爲之。敢稟。傳曰。仍佩往來。
정조 4년
兵曹口傳政事。副司果李東稷。
정조 4년
徐有防啓曰。明日聖節望闕禮。依例爲之之意。敢啓。傳曰。知道。
정조 4년
又以實錄廳摠裁官意啓曰。謄錄郞廳吳翼煥。親病危重。勢難仕進。粉板謄錄郞廳嚴思憲。親病猝劇。受由下鄕。竝姑減下。吳翼煥代。副司果尹載命差下。嚴思憲代。前正言李東稷差下。而李東稷。方在罷散中。依例權付軍職。使之冠帶常仕。何如。傳曰。允。
정조 4년
吏曹實錄編修官李東稷。記事官尹載命。
정조 4년
掌令朴宗彦啓曰。請大靜縣爲奴罪人金壽賢。依律處斷。措辭見上請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。措辭見上請梁山郡定配罪人錫達。依律處斷。措辭見上請大靜縣定配罪人聖中。亟令王府。設鞫嚴問。期於得情。快正王法。措辭見上請削版罪人有臣宗甲義駿。竝令王府。設鞫嚴問。依律處斷。措辭見上請鍾城府定配罪人趙濟泰。海南縣定配罪人李潤成。更令王府。設鞫得情。施以當律。措辭見上請楸子島定配罪人趙嵎。亟寢酌處之命。仍令王府。設鞫得情。快正王法。措辭見上請薪智島荐棘罪人瑩中。設鞫嚴問。快施當律。措辭見上請濟州牧定配罪人後樂。亟令王府。更加嚴鞫。期於得情。措辭見上請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。措辭見上請楸子島安置罪人李普行。亟令王府。拿鞫嚴問。措辭見上新除授持平朴天行。時在京畿交河地。司諫院司諫李身晦。時在全羅道全州地。獻納宋樂。時在京畿楊州地。正言李義存。時在廣州地。正言愼認明。時在慶尙道安義地。請竝斯速乘馹上來事。下諭。答曰。不允。第六件七件。亟停勿煩。下諭事。依啓。
정조 4년
徐有防。以弘文館言啓曰。新除授修撰李兢淵。時在全羅道茂長縣任所。經筵入番事緊。請斯速乘馹上來事。下諭。傳曰。依啓。
정조 4년
又以兵曹言啓曰。卽者丹鳳門守門將李長炯來告。內別監李景柱爲名人。酗酒泥醉。無端詬辱云。身爲別監。莫重闕門。作此駭擧。事極無嚴。旣是掖屬。則自臣曹。不敢循例推治。令攸司科治。何如。傳曰。此漢所犯。非止一再。或除名施罰。或移刑曹科治。或自差備重治。或降定賤隷。而猶不知戢。又犯此罪。不可但謂之無狀。爲先自本曹。除尋常箇箇嚴棍。限十度。捧招以聞。
정조 4년
又以兵曹言啓曰。依傳敎。別監李景柱。限十度嚴棍。問其委折。則所供內。矣身以代番別監。適出闕外。飮酒入來之際。丹鳳門守門將。謂以身爲別監。肆然泥醉。往來闕內。事甚不可云故。矣身果以酒氣所致。詬辱的實云矣。敢啓。傳曰。知道。更加嚴處次。姑爲拘留。以待處分。
정조 4년
南柱老。以兵曹言啓曰。依傳敎。行首別監鄭錫周。嚴問其不能檢飭之委折。則所供內。矣身以行首別監。常時各別檢飭矣。別監李景柱。終不知戢。又有此酗酒闕門之擧。矣身不能隨事檢束之罪。惶恐遲晩云矣。敢啓。傳曰。姑爲拘留。以待處分。
정조 4년
又以刑曹言啓曰。弓房司鑰林儀培。庫直李春蕃。弓人李光說。矢人朴春蕃等。旣已還囚矣。依筵敎竝放送之意。敢啓。傳曰。知道。
정조 4년
大司成李敬養疏曰。伏以臣於日昨。待罪喉院也。忽伏承成均館大司成新除之命。適當親臨策士之時。雖不免冒沒祗肅。而自顧靦然。歷日靡定。念臣猥以無似。偏被洪造。前後歷揚。罔匪僥濫而有除輒膺。不敢力辭者。蓋以感激河海之恩。思效涓埃之報。徒知義分是懼。惟以殫竭爲心。而至於見職。責任尤別。顧何嘗毫分髣髴於臣身哉。夫成均之官。卽古所稱敎冑造士之任。則其望實之隆。遴簡之難。果何如也。臣本少而失學。長益荒嬉。經訓殆同墻面。文藝不過耳剽。大小科甲。直是僥倖。功令文字。亦甚疎短。今若抗顔於皐比之席。自處以師儒之長。則非但物議之嗤點。抑亦章甫之貽羞。臣之一身顚沛。雖不足恤。其爲辱朝廷而累聖簡。非細故也。一出雖緣副急。仍冒斷無是理。反復思惟。義在必遞。玆敢冒昧陳籲。伏乞聖慈。天地父母。俯垂諒察。鐫臣所帶之職。回授可堪之人。以重公器。以安私分。千萬幸甚。答曰。省疏具悉。爾其勿辭察職。
정조 4년
司直金鍾秀疏曰。伏以。臣嚮暴血懇。獲解銓任。感祝聖恩。與天無極。而不幸拘馬賤疾。兩旬沈篤。空淹旅邸。久曠史役。纔始强起赴公。而鄕信此際踵至。臣母宿病。近因秋炎乖常。諸症越添。寢食減阻。神氣昏綴云。臣聞來方寸擾擾。卽欲歸省。而身佩將符。不敢擅行。玆不得不短章呼籲。伏乞聖慈。亟許遞解臣守禦兼任。俾臣得以及時往護。千萬至祝。答曰。省疏具悉。卿恙之獲蘇。何幸似之。許卿旬日之暇。卿其往省焉。
정조 4년
右副承旨南柱老疏曰。伏以臣之偏母。今年七十有二。稟賦虛脆。氣血早衰。風瘓所祟。半身不仁者。十七年于玆矣。自經今夏暑濕。凡節又下一層。委身床笫。轉側須人。或當省覺稍開之時。則輒向臣而道曰。何時作宰。調護我病否。臣每聞此言。無辭可對。只五情如焚而已。臣家素窶。菽水屢空。尋常旨瀡。每患不繼。緩急藥餌。尙何可論。心長寸草。報短春暉。每一念至。寧欲無訛。臣之情私。吁亦慼矣。噫。臣本庸愚。百無肖似。猥被洪造。屢廁近密。臣身之恩榮極矣。臣心之感惶切矣。而臣母之病勢。日漸凘綴。臣每誦古人事親日短之言。未嘗不寤寐怵惕。耿耿一心。惟在於及今便養。以遂至願。臣若徒懷嚴畏。有情莫暴。因循荏苒。終爲沒身之恨。則是臣自阻於孝理之天也。臣豈忍爲此哉。玆敢悉陳衷懇。仰首鳴號。倘蒙天地父母。俯垂矜諒。許界臣一小縣。俾伸烏鳥之私。則生隕死結。未足以喩其報也。衷情所迫。言不知裁。臣無任戰恐祈懇之至。答曰。省疏具悉。疏辭。下該曹稟處。
정조 4년
庚子八月初六日兼春秋朴行淳。司僕寺啓目。因濟州牧使金永綬狀啓。所山馬分排各年事。依所請施行。何如啓。傳曰。依允。
정조 4년
庚子八月初六日卯時。上御寶慶堂。禮房承旨入侍時。右承旨徐有防。記事官金載瓚。記注官張顯慶。記事官李集斗。以次進伏訖。上命書守禦使鄭民始疏批。又命書傳敎曰。文臣製述。以初十日爲之。又命書傳敎曰。守禦使除辭朝。往來事。分付。命退。承史以次出。
정조 4년
庚子八月初六日午時。上御寶慶堂。守禦使入侍時。守禦使金鍾秀。右副承旨南柱老。假注書徐美修。記事官金廷龍李集斗。以次進伏訖。上曰。卿病近則如何。鍾秀曰。幸得差完。固知君靈之所暨矣。上曰。眞天幸矣。鍾秀曰。向來火變。尙有餘悸矣。上曰。予則以爲偶然矣。鍾秀曰。古人以爲雖係人火。亦歸天災。今番火變。誠亦聖上警懼之會矣。上曰。卿言好矣。鍾秀曰。閣誌與閣記。今纔出草矣。上曰。持來乎。如未及來。上來後袖入。可也。上又曰。卿行何當上來。欲於晦初間。定幸行。趁其時可以上來乎。鍾秀曰。謹當觀勢。定其遲速矣。銓任之得解。不勝感幸。而親憂身病。俱係難强。欲待後日繼請解符矣。上曰。見任。豈可曰務劇妨病乎。其在體念之道。非不欲勉副。而其奈難其代何哉。仍命退。鍾秀先退。上命柱老曰。爾之疏批。以省疏具悉。疏辭下該曹稟處。出院書頒。可也。承史退出。
정조 4년
庚子八月初六日酉時。上御寶慶堂。坐直承旨入侍時。右承旨徐有防。假注書徐美修。記事官金廷龍李集斗。以次進伏訖。上命讀公事。有防讀奏兵曹草記。命書批答訖。上曰。此等之類。嚴棍取招。卽爲草記事。分付。賤臣承命出傳。還入。有防。讀奏奎章閣記文。上曰。出付本閣。使之書揭懸板。而長廣亦使差小。可也。上曰。今日何不爲城上所乎。有防曰。掌令朴宗彦詣臺。故不爲矣。上曰。然則合啓何以闕之。有防曰。諫院不備之故也。上曰。何故不備。有防曰。諫長新除之故。姑未出肅。餘皆在外矣。上命書傳敎曰。兵閫有闕。政官待明朝牌招開政。仍命退。承史退出。
정조 4년
以監察茶時稟。傳于南柱老曰。在外何其多也。許遞。今日政差出。
정조 4년
傳于蔡弘履曰。臺諫有闕代及宣傳官有闕代。今日政差出。
정조 4년
傳于朴祐源曰。騎馬一匹立之。史官一員待命。
정조 4년
李亨元啓曰。省記事體。何等重大。而今日吏曹省記。誤書刀擦甚多。所見極爲未安。自本院。今方退却。使之改修整以入。而當該假郞廳之初不致察。極爲駭然。從重推考。何如。傳曰。允。
정조 4년
有政。吏批。判書李福源牌不進。參判徐浩修式暇。參議鄭志儉進。右副承旨南柱老進啓曰。判書李福源牌不進。參判徐浩修式暇。小臣獨政未安。何以爲之。敢稟。傳曰。只出緊任。以李東郁爲司諫。李顯模爲持平。趙鎭衡爲獻納。任希遠洪樂淵爲正言。金夏材爲刑曹參判。申大升爲兵曹參議。徐有鍊爲茂長縣監。金頤柱爲大司諫。
정조 4년
兵批。判書李衍祥進。參判李聖圭病。參議申大升病。參知沈念祖入直進。同副承旨李亨元進。以許近𣷯爲內禁將。李輯爲五衛將。李元謙爲都摠都事。梁世絢爲黃海兵使。副護軍李身晦。副司直尹坊宋樂朴天行。副司果李義存愼認明。以李儒敬爲宣傳官。
정조 4년
蔡弘履啓曰。闕中失火。何等驚懍。而身爲掖屬。趁不問安。其在道理。極涉駭然。昨夜入番司謁司鑰。竝令攸司。科治。何如。傳曰。雖甚無狀。豈可敎之勸之之事也。不必科治。使之學于武藝廳。
정조 4년
傳于李亨元曰。軍士房承旨入侍。
정조 4년
又傳于曰。事役遷就可悶。監董苟艱。行司直金華鎭。都監堂上差下。
정조 4년
吏曹口傳政事。重建都監堂上金華鎭。
정조 4년
李亨元。以吏曹言啓曰。在前實錄廳郞廳。皆以編修官啓下。故今番李東稷。亦依此例。以編修官。啓下矣。卽聞本廳事例。則校正校讎郞廳。爲編修官。謄錄官粉板郞廳。爲記事官云李東稷。旣是粉板郞廳則當爲記事官。而誤以編修官。啓下。臣有不察之失。惶恐待罪。而原單子。改付標以入之意。敢啓。傳曰。知道。勿待罪。
정조 4년
朴祐源。以兵曹言啓曰。卽接東所衛將牒報。則武藝廳東邊時敏堂改建所。工匠假家十八間。罷漏後失火。盡爲燒燼云。當該處所守直官員。不能檢飭。以致失火之擧。事極驚懍。守直官員。令該府處之。下人亦令攸司。科治。何如。傳曰。旣出於工匠假家。則與入直郞官下吏處所。隔一馬場。又隔差備門。雖欲救之。其可任自入來乎。論罪一款。非所可論。而至於先卽救焚。登時撲滅。不可無激勸之道。況時敏之火。猶不至延及大內。亦賴此輩之效勞。大抵近來。武藝廳之晝夜警衛之苦。雖比赴戌出征之卒。何以過此。左番武藝廳行首姜德輝。帖加成給。其餘連兩次救火人。自都監。從優施賞。所謂捕校。鼾息不起。以特敎別定巡更之後。漫若不知者。大關紀律。令該捕將。從重嚴棍。捧供以聞。
정조 4년
校理金翊休。副修撰李時秀等箚曰。伏以今曉之火。又何爲而發也。雖幸登時撲滅。免致延燒。而今日之去前月十三日。未三旬耳。深嚴之地。再次失火。驚動大內。半夜倉黃。固已不勝其萬萬震駭。況且昨日之雨。向晩始霽。草樹之間。餘霏尙滴。材木所積。草芚所覆。終日沾濡。濕而未乾。何從而引火也。別置守直。謹守嚴防。人心懲創。尤宜愼密。亦何因而生火也。後先之火相繼。中外之惑益深。此蓋由於向時之事緩治。今夜之災疊生。豈非大可寒心者哉。臣等謂亟命攸司。嚴覈窮査。期得前後根因爲宜。答曰。省箚具悉。今番事。別無疑端。不必盤覈矣。
정조 4년
大司憲李𡊠箚曰。伏以禁中失火。一猶可愕。云胡至再。時敏堂。卽大內深嚴之地。人所罕到。火未常燃。而回祿之災。猝發於深夜。殿宇戎器。便成灰燼。事係變怪。憂在不測。根因至今未究。衆情尙此憂懼。曾未幾何。去夜火變。又發於舊堂近地。雖卽撲滅。而其驚動大內。一如前日。臣民震懍。曷有其極。噫。莫重淸禁。纔經非常之災。方營重修之役。其所守直之人。固當十分謹愼。戒之在玆。而今者之變。又何爲而出也。起火之端。未知如何。而變異之荐疊。實非尋常。聽聞之驚惑。有倍於前。此不可以一時失火。置而不究。臣謂當該守直校隷。出付攸司。嚴覈委折。以正其罪焉。答曰。省箚具悉。特偶然爾。別無盤覈之事矣。然監守不謹姑捨是。帀月之間。再有是事。第切修省之思也。
정조 4년
庚子八月初七日辰時。上御寶慶堂。軍士房承旨入待時。左副承旨朴祐源。假注書徐美修。記事官金廷龍李集斗。以次進伏訖。上曰。左承旨。使之入侍。賤臣。承命出偕入。亨逵進伏。上命祐源。書玉堂箚批訖。祐源先退。上命亨逵。書傳敎曰。名以近侍。職是扈衛。則宮省之內。凡有事爲。來候力救之道。豈後於外朝。而自昨夜至于今日。常例問安。終不爲之。夜則屢召始到。豈非向時任嵂之罪人乎。此等別軍職。雖車載斗量。無足用焉。別軍職姜五成具純柳孝源。一竝汰去。頃欲處分。而猶且含忍。乍來旋去。太不識道理。別軍職具埱。亦爲汰去。又命書傳敎曰。別軍職無入直之人。前內乘田文顯。宣傳官鄭駿采。別軍職差下。使之卽爲現身。仍令入直。亨逵曰。考見謄錄。則七月行文臣殿講。八月行製述。而昨以殿講書出。何以爲之乎。上曰。此則禮房果誤書矣。以製述改書出。可也。上曰。頃日都憲傳敎時。同副誤書理字以已字。甚不成說矣。亨逵曰。然則改書出乎。上曰。旣已頒布。只改書於傳敎軸。可也。上又曰。今曉失火時。來待闕外者幾人。亨逵曰。臣之目覩。則諸大臣諸將任。及重臣中禮判竝來待。而不知闕中事如何。擧皆驚惶矣。上曰。今番之火。登時撲滅。比向日不甚大段。而闕外之人。無怪其罔措矣。仍命退。承史退出。
정조 4년
庚子八月初七日巳時。上御寶慶堂。左承旨與入直騎堂。同爲入侍時。兵曹參知沈念祖。左承旨李亨逵。假注書徐美修。記事官金廷龍李集斗。以次進伏訖。上曰。冊子持來。則讀之。可也。念祖。袖出讀奏訖。念祖曰。或有犯當朝御諱處。何以爲之乎。上曰。冊則直書。而讀時諱之似好耶。念祖曰。或有減畫書之之法。蓋石經減畫之法。其例可據矣。上曰。此則與奉朝賀徐命膺。商議好矣。念祖曰。凡例當繼此起草。故預爲稟定。然後可以爲之矣。上曰。然則從減畫注書之。可也。念祖先退。上曰。昨日實錄廳摘奸時。堂郞果皆無頉乎。集斗曰。堂上則只趙㻐一人仕進。郞廳則公故應頉者數人外。竝皆仕進矣。上曰。蔡濟恭。亦署進字。而何不仕進乎。集斗曰。以奉審懸頉矣。上曰。禮數如例爲之乎。集斗曰。令行禮數。則諸郞竝皆違拒不行矣。上曰。此則駭然矣。命書傳敎曰。今聞檢閱李集斗所奏。昨日史局奉命時。諸郞官禮數之際。竝皆違拒不行云。旣已登聞之後。其在事體。不可無警。當該郞廳。捧現告一竝禁推。在前史局。亦多有內侍摘奸。宣傳官摘奸之例矣。禮數於內侍宣傳官者。其可不爲於史官乎。此後嚴飭。又命亨逵。讀摘奸擧案。亨逵讀奏訖。亨逵曰。奉命事體。固自不輕。而檢閱李集斗。以昨日史局摘奸時。諸郞廳之違拒禮數。仰奏。諸郞廳之只呈擧案。不行禮數之罪。自上雖已處分。而檢閱李集斗。亦難免巽軟失體之責。推考。何如。上曰。勿推。可也。出擧條上曰。文臣製述擧案。所捧幾許。亨逵曰。姑未盡來。故方自本院。連爲催促矣。仍命退。承史以次退出。
정조 4년
庚子八月初七日午時。上御寶慶堂。禮房承旨入侍時。右承旨徐有防。記事官金載瓚金廷龍文采五。以次進伏訖。上曰。今番失火。不是異事矣。甲申年連三次失火。曾聞大火災之後。必有小火災云。此雖俗傳。而以曾所經歷言之。似或有驗矣。有防曰。昨夜火災。尤爲萬萬驚心矣。上曰。都監堂上入侍。賤臣。與都監堂上鄭民始進伏。上曰。火災如是荐仍。中外必驚動矣。民始曰。夜間震驚之狀。何可勝達。日前火災。已極驚懍。而曾不旬日。又復如是。外間亦爲大段驚惶。百官皆待於闕下。天明始退去矣。昨夜之火。起自役處。臣等不善董役之罪。固無所辭。尤爲惶恐。不知所奏也。上曰。役處則稍間。於卿等何有。命民始先退。有防曰。初十日文臣製述處所。以何殿擧行乎。上曰。宣政殿爲之。命書政院司謁科治啓辭批答。命退。承史以次退。
정조 4년
庚子八月初七日酉時。上御寶慶堂。軍士房承旨入侍時。左副承旨朴祐源。假注書徐美修。記事官金廷龍李集斗。以次進伏訖。上命書捕廳草記批答。又命書都憲李𡊠箚批。承史退出。
정조 4년
行都承旨蔡弘履坐。左承旨李亨逵坐。右承旨徐有防坐。左副承旨朴祐源坐。右副承旨南柱老坐直。同副承旨李亨元坐直。注書金載瓚仕一員未差。假注書徐美修仕直。事變假注書沈達漢仕。